《舟次白沙》
宋代·王庭圭

朝发螺浦湄，暮宿白沙口。初为夜行计，有物应掣肘。

山云四面夜，风涛半江吼。落帆危石矶，就枕不敢久。

林深鸣鹤鹊，村远闻鸡狗。梦觉知月明，破篷见牛斗。

夜视天色清，解缆欲放溜。浪头聒天响，掀簸入我牖。

蒲帆未及张，篙师复回首。渡头有古祠，壁画杂怪丑。

舟人相与言，劝我酬神酒。出处本细事，阴晴亦常有。

我固不问天，岂问土木偶。

作者简介：（1080—1172）宋吉州安福人，字民瞻，号卢溪。徽宗政和八年进士。为茶陵丞，有能政。高宗绍兴中，胡铨上疏乞斩秦桧等，谪新州，庭圭独以诗送行。绍兴十九年，坐讪谤编管辰州。桧死，许自便。孝宗即位，除国子监主簿。乾道中除直敷文阁。博学兼通，工诗，尤精于《易》。有《卢溪集》、《易解》、《沧海遗珠》等。